钦定古今图书集成/理学汇编/字学典/第086卷 > 《王氏法书苑》 > 《论》
## 钦定古今图书集成/理学汇编/字学典/第086卷 > 《王氏法书苑》 > 《论》

盖闻字之形体，有大小疏密，肥瘦长短，字之点画有
覆仰向背，屈伸变换，尝患其浩瀚纷纭，莫能尽其结
构之道，所以定此八十四法为例。推广求之，若无法
者，不失于偏枯，则失于开放；不失于开放，则失于犯碍；不失于犯碍，则失于承载趋避，鲜有合格可观者
焉。盖大字以方端均称为贵，偏斜放肆为忌，是以此
法取分界地步为主，折算边傍为用，收敛肢体，布置
形容，具注则繁，略伸大意。且如一字之形，理有数等：
有上盖大者，有下画长者，有左边高者，有右边高者。
若上盖大者，名曰《天覆书》者，要上面盖尽下面，于法
用上面清而下面浊。若下画长者，名曰《地载书》者，要
下画载起上画，于法用下面重而上面轻。左边高者，
名曰《让左》书者，须左用昂而右用低，若右边有谦退
之象。右边高者，名曰“让右”书者，却右用耸而左用平，
若左边有固逊之仪。左右停者，名曰《分疆》书者，取左
右平而无让，如两人并相立之形。三排匀者，名曰“三
匀书”者，取中间正而勿偏，若左右致拱揖之状。二截
者，名曰“二段”书者，用分为两半，挍其长短，微加饶减。
三段者，名曰“三停书”者，用分为三截，量其疏密，以布
均停。又若上占地步者，要上面阔而画清，下面窄而
画浊。下占地步者，要下面宽而画轻，上面窄而画重。
左占地步者，要左边大而画细，右边小而画麤。右占
地步者，要右边宽而画瘦，左边窄而画肥。左右占地
步者，“要左右瘦而俱长，中间肥而独短。上下占地步
者，要上下宽而微匾，中间窄而勿长。中占地步者，要
中间宽大而画轻，两头窄小而画重。”“俯仰勾趯”者，要
上盖窄小而勾短，下腕宽大而勾长。平四角者，要上
两角平而下两角齐，法忌挫肩垂脚。开两肩者，要上
两肩开而下两脚合，法忌直脚卸肩。匀画者黑白喜
得均匀，错综者三部怕成犯碍。疏排之撇须展，不展
则寒乞孤穷；缜密之画用蹙，不蹙则疏宽开散。悬针
之字不用中竖，若中竖则字少精神；中竖之字不用
悬针，若悬针则字不稳重。上平者其小者在左而莫
错方隅；下平者其小者在右而勿差地位。上宽者下
面固然难大，惟长趁而方佳。下宽者上面已是成尖，
用短促而方好。减捺者宜减，不减则重捺难观；《减勾》
者宜减，不减则重勾无体。让横者取横画长而勿担；
让直者要直，竖正而勿偏。横勒者但放平而无势。《均
平》者若兼勒以失威。从波之波，惟善藏头收尾；横波
之波，先须拓颈宽胸；《从戈》之戈，但怕弯曲力败；《横戈》
之戈，犹嫌挺直；勾平屈脚之勾，须要尖包两点，承上
之撇，宜令又对。正中曾头者，用上开而下阖，其脚者
用上阖而下开。长方者喜四直而宽大，短方者贵两
肩而平开。搭勾者勾须另搭，不则累拘笔之态；重撇
者撇须宛转，不则犯排牙之名；攒点之点，皆宜朝向，
不则为砌石之样；排点之点，须用变更，不则为“布棋
之形。”勾努之字不宜用裹，若用裹字便不方圆。勾裹
之字不宜用努，若用努字，最难饱满。中勾绰勾，但凭
偏正生妍；伸勾屈勾，惟在屈伸取体。左垂者右边不
得用长，右垂者左边须索要短，盖下者左右宜乎均
分，趁下者两边贵乎平展。从腕横腕宜长，惟怕蜂腰
鹤膝；从撇横撇皆忌短，仍患鼠“尾牛头。”《联撇》之法，取
下撇之首，对上撇之胸。散水之法，趯下点之锋，应上
点之尾。瘦者但须少瘦而休，反为枯瘠；肥者止许略
肥，而莫至于浮肿；密虽紧布，还宜自在安舒；疏本稀
排，乃用丰肥麤壮。堆者累累，重叠处以铺匀；积者总
总繁紊，中而取整。偏者还须偏称，圆者则喜围圆；斜
者虽斜，而其中“要取方正；正者已正，而四方无使馀
偏；重者下必要大，并者右必用宽。长者元不喜短，短
者切勿求长。”大者既大而妙于攒簇，小者虽小而贵
在丰严；向者虽迎而手足亦须回避，背者固扭，而脉
络本自贯通；孤者画孤而惟患于轻浮枯瘦，单者形
单，而偏重于俊丽清长。是以此法，非在一途而取轨，
全资众道以相承。约方圆于规矩，宜平直于准绳。欲
使其四方八面俱拱中心，勾撇点画皆归间架，有相
迎相送照映之情，无或反或背乖戾之失。虽字形有
千百亿万之不同，而结构亦不出乎此法之外也。若
夫筋骨神气，须自书法精熟中融通变化，久则自然
有得，非但拘拘然守于法也。